Boeties sterf in ongeluk: ‘Geen ouer moet ŉ kind begrawe’Coetzee en Stiaan ‘n paar jaar gelede. Foto: Verskaf Kobus van der Walt en sy twee seuns was Saterdagaand op pad terug na hul huis in Musina toe die botsing plaasgevind het. Die Nissan-dubbelkajuitbakkie waarin die pa en seuns gery het, het teen ŉ oorlaaide bakkie wat deels in die pad gestaan het, gebots. Die oorlaaide bakkie het op ŉ blinde hoogte gestaan. Stiaan was in die wrak vasgekeer terwyl Coetzee uit die bakkie geslinger is. Hulle is ure na mekaar dood. Kobus het sy arm en verskeie ribbes gebreek. Hy het ook ŉ nekbesering opgedoen en is in die hospitaal opgeneem. Die seuns se ma, Philna, is ook later in die hospitaal opgeneem vir skok. Ina Booyse, ŉ familievriendin, het aan Maroela Media gesê Kobus en Philna is Woensdagoggend uit die hospitaal in Polokwane ontslaan. “Hulle kom later vandag terug Musina toe. Hulle word deur familie ondersteun.” Die Hoër Tegniese Skool (HTS) Tom Naudé, waar Stiaan ŉ gr. 10-leerder was en die Laerskool Messina, waar Coetzee ŉ gr. 1-leerder was, sluit Donderdag vroeër sodat leerders die roudiens wat by die Hervormde Kerk in Musina gehou word, kan bywoon. HTS Tom Naudé sal om 10:30 ŉ diens by die skool hou voordat die skool om 11:00 sluit en leerders met busse na Musina geneem sal word. Laerskool Messina sal om 10:30 sluit. Dave Diener, hoof van Laerskool Messina, het aan Maroela Media gesê daar sal ook Donderdag berading aan die leerders verskaf word. “Geen ouer moet ‘n kind begrawe nie. Dis ‘n lelike ding waaruit ons iets moet leer.” Klik hier om die vorige berig te lees.